РЕГЛАМЕНТ (ЕО) № 78/2008 НА СЪВЕТА
от 21 януари 2008 година
относно действията, които следва да се предприемат от Комисията в периода 2008-2013 г. чрез използване на дистанционното наблюдение, въведено в рамките на Общата селскостопанска политика
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално от член 37, параграф 2, трета алинея от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
Съгласно член 33, параграф 2, буква а) от Договора Общата селскостопанска политика (ОСП) взема предвид специфичния характер на селскостопанската дейност, произтичащ от социалната структура на селското стопанство и от структурните и естествените неравенства между различните селскостопански райони. Поради това е необходимо да бъде събирана информация за състоянието на почвата и културите, по-специално във връзка с управлението на общите организации на пазарите (ООП). Прилагането на дистанционно наблюдение позволява отчасти да бъде получена необходимата за тази цел информация, при условие че е възможно то да бъде извършвано върху всички зони, които представляват интерес за управлението на селскостопанските пазари.
(2)
Опитът, придобит през периода 2004-2007 г. в рамките на Решение № 1445/2000/ЕО на Европейския парламент и на Съвета от 22 май 2000 г. относно прилагането на проучвания от въздуха и на техники за дистанционно наблюдение в земеделската статистика за периода 1999-2003 г. (2) и предхождащите го решения, а именно Решение 88/503/ЕИО на Съвета от 26 септември 1988 г. за приемане на пилотен проект за дистанционно наблюдение, приложим по отношение на селскостопанската статистика (3), позволи агрометеорологичната система за прогнозиране на реколтата и за наблюдение на състоянието на почвата и културите да започне да функционира, да се развива бързо и да докаже своята ефикасност.
(3)
Дистанционното наблюдение също така показа, че предоставя адекватен на нуждите на управлението на ОСП отговор и че определени нужди не могат да бъдат задоволени посредством класическите системи за селскостопанска статистика и прогнозиране. То позволи също така повишаване на точността, обективността, бързината и честотата на наблюденията, както и усъвършенстване на моделите за селскостопански прогнози, по-специално чрез изработването на модели, пригодени за даден район. И накрая, дистанционното наблюдение позволи внедряването на специфични или допълнителни техники за събиране и изготвяне на селскостопанска статистика и намаляването на разходите за наблюдение и контрол на селскостопанските разходи. Следователно е целесъобразно да се предвиди продължаване на използването на тези техники за дистанционно наблюдение чрез финансиране от Европейския фонд за гарантиране на земеделието („ЕФГЗ“) за периода 2008-2013 г. по силата на член 3, параграф 2, буква д) от Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (4).
(4)
Уместно е обаче условията за изпълнение на действията, които Комисията следва да предприеме посредством дистанционното наблюдение в рамките на ОСП, да бъдат адаптирани и реорганизирани, както и да се разделят извършените вече оперативни действия в рамките на тази система от действията, които изискват още работа по проучването и развитието. Последните трябва да бъдат изрично предвидени в рамковата програма за изследвания и развитие.
(5)
Уместно е да се предвиди също така информацията и прогнозите, резултат от предприетите действия и съхранявани от Комисията, да бъдат предоставени на разположение на държавите-членки, а Европейският парламент и Съветът да бъдат информирани посредством един междинен и един окончателен доклад за условията по изпълнение на предприетите действия за дистанционно наблюдение и за използването на финансовите ресурси, предоставени на Комисията,
ПРИЕ НАСТОЯЩИЯ РЕГЛАМЕНТ:
Член 1
1. От 1 януари 2008 г. до 31 декември 2013 г. предприетите от Комисията действия посредством техники за дистанционно наблюдение в рамките на Общата селскостопанска политика (ОСП) могат да бъдат финансирани от ЕФГЗ по силата на член 3, параграф 2, буква д) от Регламент (ЕО) № 1290/2005 в случаите, когато имат за предмет предоставянето на средства на Комисията, за да:
а)
управлява селскостопанските пазари;
б)
гарантира агроикономическото наблюдение на земеделските земи и състоянието на културите по начин, който ѝ позволява да прави прогнози за реколтата и селскостопанската продукция;
в)
поощрява достъпа до прогнозите, посочени в буква б);
г)
гарантира технологичното наблюдение на агрометеорологичната система.
2. Действията, посочени в параграф 1, са по-конкретно следните:
а)
събиране или закупуване на информацията, необходима за изпълнение и наблюдение на ОСП, по-специално на данните, получени чрез сателит, и на метеорологичните данни;
б)
създаване на инфраструктура за космически данни и на уебсайт;
в)
извършване на специфични проучвания, свързани с климатичните условия;
г)
актуализиране на агрометеорологичните и иконометричните модели.
Ако е необходимо, тези действия се извършват в тясно сътрудничество с националните лаборатории и структури.
Член 2
Комисията предоставя по електронен път на разположение на държавите-членки информацията и прогнозите, резултат от действията, посочени в член 1, параграф 1.
Член 3
Правилата за прилагане на настоящия регламент се приемат в съответствие с процедурата, предвидена в член 41, параграф 3 от Регламент (ЕО) № 1290/2005, по-специално тези, които се отнасят до предоставянето на информацията и прогнозите, посочени в член 2 от настоящия регламент.
Член 4
Най-късно до 31 юли 2010 г. и 31 юли 2013 г. съответно Комисията представя на Европейския парламент и на Съвета един междинен и един окончателен доклад за изпълнението на действията по дистанционно наблюдение, както и за използването на финансовите средства, които са ѝ предоставени по силата на настоящия регламент.
Когато е необходимо, окончателният доклад се придружава от предложение за продължаване на съответните действия в рамките на ОСП.
Член 5
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 януари 2008 г. до 31 декември 2013 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 януари 2008 година.